Bruxelles, den 2.2.2005

SEK(2005) 146 endelig

Henstilling med henblik på

RÅDETS UDTALELSE

i overensstemmelse med artikel 9, stk. 3, i Rådets forordning (EF) nr. 1466/97 af 7. juli 1997 om Slovakiets opdaterede konvergensprogram 2004-2007

(forelagt af Kommissionen)

BEGRUNDELSE

Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker[1] fastsætter, at ikke-deltagende medlemsstater, dvs. lande, der ikke har indført den fælles valuta, skal forelægge konvergensprogrammer for Rådet og Kommissionen. I overensstemmelse med artikel 9 i forordningen skal Rådet gennemgå hvert enkelt konvergensprogram på grundlag af vurderinger foretaget af Kommissionen og det udvalg, der er nedsat ved traktatens artikel 114 (Det Økonomiske og Finansielle Udvalg). På grundlag af en henstilling fra Kommissionen og efter at have hørt Det Økonomiske og Finansielle Udvalg skal Rådet afgive udtalelse efter at have gennemgået programmet. Ifølge forordningen skal medlemsstaterne hvert år forelægge opdaterede konvergensprogrammer, som også kan undersøges af Rådet efter samme procedurer.

De medlemsstater, der tiltrådte EU den 1. maj 2004, deltager ikke i den fælles valuta, men skal med tiden opfylde konvergenskriterierne, herunder kriteriet om holdbare offentlige finanser, for at kunne indføre euroen. Da Slovakiets underskud på de offentlige finanser i 2003 var på 3,6 % af BNP, fastslog Rådet, at der var tale om et uforholdsmæssigt stort underskud den 5. juli 2004 og henstillede til, at det blev korrigeret senest i 2007 i overensstemmelse med konvergensprogrammet fra maj 2004. Man henstillede især til, at Slovakiet konsekvent gennemførte foranstaltningerne i programmet og fremskyndede den finanspolitiske justering, hvis de gennemførte strukturreformer fører til højere vækst end forventet. I sin meddelelse af 22. december 2004 konkluderede Kommissionen, at den slovakiske regering havde truffet effektive forholdsregler for at nå sit underskudsmål for 2005.

De medlemsstater, der tiltrådte EU den 1. maj 2004, forpligtede sig til at fremlægge deres konvergensprogrammer inden den 15. maj 2004 og den første opdatering heraf inden udgangen af 2004. Slovakiets første konvergensprogram, der dækker perioden 2004-2007, blev fremlagt den 14. maj 2004 og gennemgået af Rådet den 5. juli 2004. Slovakiet fremlagde en opdatering af sit konvergensprogram den 30. november 2004. Kommissionens tjenestegrene har foretaget en teknisk gennemgang af denne opdatering under hensyntagen til Kommissionens økonomiske prognose fra efteråret 2004 samt til adfærdskodeksen[2], den i fællesskab aftalte metode til beregning af det potentielle output, henstillingerne i de generelle økonomiske retningslinjer for 2003-2005 og principperne i meddelelsen fra Kommissionen til Rådet og Europa-Parlamentet af 27. november 2002 om bedre samordning af finanspolitikken[3]. Denne gennemgang giver grundlag for følgende vurdering:

- Slovakiet fremlagde en opdatering af sit konvergensprogram den 30. november 2004. Denne opdatering dækker perioden 2004-2007 og indeholder desuden vejledende fremskrivninger frem til 2010. Dette dokument blev vedtaget af regeringen. Det er i overensstemmelse med budgettet for 2005, som parlamentet vedtog den 9. december 2004, og med regeringens flerårige budgetrammer for 2005-2007, som Parlamentet tog hensyn til. Programmet er yderst velredigeret og opfylder stort set datakravene i den reviderede adfærdskodeks for stabilitets- og konvergensprogrammernes indhold og form[4].

- I opdateringen forventes BNP at vokse med gennemsnitligt 5 % i perioden 2004-2007 – dog ventes der et fald til 4½ % i 2005 (på grund af et lavere eksternt bidrag) og en stigning til næsten 5½ % i 2007 (hvor det eksterne bidrag ventes at vokse kraftigt). Arbejdsløsheden vil kun falde gradvis fra ca. 18½ % i 2004 (i henhold til arbejdsstyrkeundersøgelsen) til 16½ % i 2007. Disse udviklinger er plausible og bekræftes generelt af Kommissionens økonomiske prognose fra efteråret 2004 for perioden frem til 2006. Et hurtigt fald i inflationen til omkring 2½ % i 2007 er kun plausibelt, hvis følgevirkningerne af den høje samlede inflation i 2004 begrænses konsekvent. I opdateringen forventer man et positivt resultat på betalingsbalancens løbende poster i 2007 (efter en midlertidig forværring af underskuddet på næsten 3 % af BNP i 2005). Fremskrivningerne af betalingsbalancens løbende poster og budgetunderskuddet tyder på positiv privat nettoopsparing i hele den periode, opdateringen omhandler.

- Slovakiet gik for nylig over fra implicitte til eksplicitte inflationsmål, men benytter fortsat styret valutakursflydning. Opdateringen bekræfter, at myndighederne sigter mod at slutte sig til euroområdet i 2009, og det hedder, at Slovakiet kan forventes at gå ind i ERM2 senest i første halvdel af 2006. I 2004 afspejlede den samlede inflation på ca. 7,5 % igen hovedsagelig virkningerne af justeringer af regulerede priser og indirekte afgifter. Spændet i forhold til euroområdets lange rente har holdt sig på eller lige under 100 basispoint. Efter nogle måneders stabilisering oven på nedsættelser af den officielle rentesats er renten for nylig igen begyndt at stige. I alt har korunaen vundet næsten 6 % i 2004.

- I opdateringen sigter man på at nedbringe underskuddet til referenceværdien på 3 % af BNP i 2007, i overensstemmelse med Rådets henstilling efter artikel 104, stk. 7. Nedbringelsen af det samlede og det primære offentlige underskud er fremtidsbaseret. Begge forventes at ligge stort set konstant omkring henholdsvis 3,8 % og 1,5 % af BNP indtil 2006, og den planlagte generelle justering med 0,8 procentpoint er udskudt til 2007. Selv renset for virkningen af indførelsen af en selvfinansieret pensionssøjle i begyndelsen af 2005 (anslået til ca. 0,4 % af BNP i 2005 og ca. 1 % af BNP i 2006 og 2007) sker størstedelen af nedbringelsen af underskuddet i de sidste to år. I forhold til programmet fra maj 2004, hvor justeringen var udgiftsbaseret, regner man i opdateringen med en korrektion af underskuddet gennem nedskæring af udgifter og forøgelse af indtægter. På trods af et gunstigere makroøkonomisk scenario viderefører man i opdateringen i det store og hele justeringsplanerne fra det tidligere program, hvilket får den til at se mindre ambitiøs ud. På trods af de betydelige fremskridt med konsolideringen og virkningen af pensionsreformen bliver det stadigt vigtigere at fremskynde nedbringelsen af underskuddet (især i 2005). Det vil medvirke til en gennemførelse af Slovakiets strategi for indførelsen af euroen, øge den finanspolitiske troværdighed i ERM2-sammenhæng, skabe en modcyklisk effekt og kan medvirke til at lette apprecieringspresset på korunaen. Det vil samtidig bane vej for en strukturel budgetstilling tæt på balance eller med overskud og skabe en tilstrækkelig sikkerhedsmargen til traktatens referenceværdi på 3 % af BNP som underskudskriterium i tilfælde af normale makroøkonomiske udsving.

- Risiciene i forbindelse med programmets budgetfremskrivninger synes i det store og hele at være i balance. De givne makroøkonomiske antagelser synes at rumme en risiko for, at indtægterne i referenceperioden er overvurderet. Der hersker usikkerhed om virkningen af pensionsreformen. Brugen af EU-midler (og samfinansiering) må forventes at blive lavere end budgetteret for 2004-2006, eftersom absorbtionsevnen stadig udvikles. Den kan dog overstige det budgetterede beløb i 2007, hvis det udskudte forbrug realiseres i tilstrækkelig grad. Endelig skaber det forventede parlamentsvalg i 2006 usikkerhed, især om i hvilket omfang yderligere udgiftsbesparelser vil blive gennemført i 2007. Besparelserne kan blive mindre end eller overstige det forventede niveau. På baggrund af denne risikovurdering forekommer budgetstillingen i programmet at være tilstrækkelig til at mindske underskuddet til under 3 % af BNP inden 2007, hvor programmet udløber, men der er ikke tale om nogen sikkerhedsmargen.

- I programmet forventes en forøgelse af gældskvoten fra 2004 til 2007 med 2½ procentpoint til 45½ %. Dynamikken i gældskvoten afspejler den fremtidsbaserede nedbringelse af underskuddet og påvirkes i langt mindre grad af stock flow-tilpasninger og exceptionelle hændelser end tidligere, selv om de forventede afvigelser mellem kasseregnskabs- og periodiseringsregnskabsmetoden samt privatiseringsindtægterne fortsat er betydelige indtil 2006.

- I opdateringen fokuserer man på den senere tids strukturelle reformer, som forbedrer de offentlige finanser og må forventes at styrke væksten - ligesom tidligere gennemgribende reformer (herunder omfattende skattereformer), der allerede trådte i kraft i 2004. De seneste reformer er først og fremmest anden etape af reformerne af sundhedssystemet og indførelsen af en selvfinansieret pensionssøjle, som begge er en realitet fra begyndelsen af 2005.

- Bæredygtigheden af Slovakiets offentlige finanser synes at være truet på længere sigt. Truslen kommer især fra de forventede budgetudgifter til en aldrende befolkning. Selv hvis man antager, at den planlagte nedbringelse af underskuddet vil blive gennemført på mellemlang sigt, er den langsigtede bæredygtighed ikke sikret, selv om de strukturelle reformforanstaltninger, der er gennemført og planlagt, især reformerne af pensions- og sundhedssystemet, bidrager til at skabe en bæredygtig stilling på lang sigt. Fuldstændig gennemførelse heraf er en ufravigelig betingelse ud over den planlagte budgetkonsolidering i programperioden.

- Alt i alt er den økonomiske politik, der er skitseret i opdateringen, stort set forenelig med de landespecifikke generelle økonomiske retningslinjer med hensyn til de offentlige finanser. Slovakiet er især på rette vej med hensyn til at korrigere sit uforholdsmæssigt store underskud inden for den frist, Rådet har sat.

- På baggrund af ovenstående vurdering og i lyset af Rådets henstillinger i henhold til artikel 104, stk. 7, bør Slovakiet benytte enhver lejlighed til i) at fremskynde nedbringelsen af underskuddet, blandt andet ved at udnytte uventet store indtægter og foretage besparelser på udgiftssiden, ii) i højere grad at gøre de mellemfristede udgiftslofter bindende, iii) at kontrollere, at følgevirkningerne af den høje inflation i 2004 ikke rammer den konvergensplan for inflation, der er beskrevet i programmet.

På grundlag af denne vurdering har Kommissionen vedtaget vedlagte henstilling med henblik på Rådets udtalelse om Slovakiets opdaterede konvergensprogram og fremsender den til Rådet.

Henstilling med henblik på

RÅDETS UDTALELSE

i overensstemmelse med artikel 9, stk. 3, i Rådets forordning (EF) nr. 1466/97 af 7. juli 1997 om Slovakiets opdaterede konvergensprogram 2004-2007

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker[5], særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den [17. februar 2005] gennemgik Rådet Slovakiets opdaterede konvergensprogram, der dækker perioden 2004-2007. Programmet opfylder kravene i adfærdskodeksen for stabilitets- og konvergensprogrammernes indhold og form.

I det makroøkonomiske scenario, der ligger til grund for programmet, forventes der en real BNP-vækst på gennemsnitligt 5 % - dog ventes der et fald til 4½ % i 2005 (på grund af et lavere eksternt bidrag) og en stigning til næsten 5½ % i 2007 (hvor det eksterne bidrag ventes at vokse kraftigt). På grundlag af de aktuelt foreliggende oplysninger synes scenariet at afspejle troværdige vækstantagelser. Programmets inflationsfremskrivninger synes at være noget beskedne og er kun plausible, hvis følgevirkningerne af den høje samlede inflation i 2004 begrænses konsekvent.

Den 5. juli 2004 fastslog Rådet, at der forelå et uforholdsmæssigt stort underskud i Slovakiet, og henstillede, at denne situation blev bragt til ophør inden 2007. I opdateringen af programmet sigter man på at nedbringe underskuddet til referenceværdien på 3 % af BNP i 2007, i overensstemmelse med Rådets henstilling efter artikel 104, stk. 7. Nedbringelsen af det samlede og det primære offentlige underskud er fremtidsbaseret. Begge forventes at ligge stort set konstant omkring henholdsvis 3,8 % og 1,5 % af BNP indtil 2006, og den planlagte generelle justering med 0,8 procentpoint er udskudt til 2007. Selv renset for virkningen af indførelsen af en selvfinansieret pensionssøjle i begyndelsen af 2005 sker størstedelen af nedbringelsen af underskuddet i de sidste to år. I forhold til programmet fra maj 2004, hvor justeringen var udgiftsbaseret, regner man i opdateringen med en korrektion af underskuddet gennem nedskæring af udgifter og forøgelse af indtægter. På trods af et gunstigere makroøkonomisk scenario viderefører man i opdateringen i det store og hele justeringsplanerne fra det tidligere program, hvilket får den til at se mindre ambitiøs ud. På trods af de betydelige fremskridt med konsolideringen og virkningen af pensionsreformen vil en fremskyndelse af nedbringelsen af underskuddet (især i 2005) medvirke til at gennemføre Slovakiets strategi for indførelse af euroen, øge den finanspolitiske troværdighed i ERM2-sammenhæng, skabe en modcyklisk effekt og medvirke til at lette apprecieringspresset på korunaen. Det vil samtidig bane vej for en strukturel budgetstilling tæt på balance eller med overskud og skabe en tilstrækkelig sikkerhedsmargen til traktatens referenceværdi på 3 % af BNP som underskudskriterium i tilfælde af normale makroøkonomiske udsving.

Risiciene i forbindelse med programmets budgetfremskrivninger synes i det store og hele at være i balance. De givne makroøkonomiske antagelser synes at rumme en risiko for, at indtægterne i referenceperioden er overvurderet. Der hersker usikkerhed om virkningen af pensionsreformen. Brugen af EU-midler (og samfinansiering) må forventes at blive lavere end budgetteret for 2004-2006, eftersom absorbtionsevnen stadig udvikles. Den kan dog overstige det budgetterede beløb i 2007, hvis det udskudte forbrug realiseres i tilstrækkelig grad. Endelig skaber det forventede parlamentsvalg i 2006 usikkerhed, især om gennemførelsen af yderligere udgiftsbesparelser i 2007. Besparelserne kan blive mindre end eller overstige det forventede niveau. På baggrund af denne risikovurdering forekommer budgetstillingen i programmet at være tilstrækkelig til at mindske underskuddet til under 3 % af BNP inden 2007, hvor programmet udløber, men der er ikke tale om nogen sikkerhedsmargen.

Gældskvoten forventes at stige til 43,0 % af BNP i 2004, altså langt under traktatens referenceværdi på 60 % af BNP. I programperioden forventes gældskvoten at stige med 2½ procentpoint.

Bæredygtigheden af Slovakiets offentlige finanser synes at være truet på længere sigt. Denne trussel skyldes især de forventede budgetudgifter til en aldrende befolkning. De strukturelle reformforanstaltninger, der er gennemført og planlagt, især reformerne af pensions- og sundhedssystemet, bidrager til at skabe bæredygtighed på lang sigt. Fuldstændig gennemførelse heraf er imidlertid en ufravigelig betingelse ud over opnåelse af den planlagte budgetkonsolidering i programperioden.

Den økonomiske politik, der er skitseret i opdateringen, er stort set forenelig med de landespecifikke generelle økonomiske retningslinjer med hensyn til de offentlige finanser. Slovakiet er især på rette vej med hensyn til at korrigere sit uforholdsmæssigt store underskud inden den frist, Rådet har sat.

* * *

På baggrund af ovenstående vurdering og i lyset af Rådets henstillinger i henhold til artikel 104, stk. 7, er Rådet af den opfattelse, at Slovakiet bør:

i) benytte enhver lejlighed til at fremskynde nedbringelsen af underskuddet, blandt andet ved at udnytte uventet store indtægter og foretage besparelser på udgiftssiden, især i 2005

ii) gøre de mellemfristede udgiftslofter mere bindende

iii) kontrollere, at følgevirkningerne af den høje inflation i 2004 ikke rammer den konvergensplan for inflation, der er beskrevet i programmet.

Sammenligning af centrale makroøkonomiske og budgetmæssige fremskrivninger

2004 | 2005 | 2006 | 2007 |

Real BNP-vækst (procentvis ændring %) | KP nov. 2004 | 5,0 | 4,5 | 5,1 | 5,4 |

KOM okt. 2004 | 4,9 | 4,5 | 5,2 | - |

KP maj 2004 | 4,1 | 4,3 | 5,0 | 4,7 |

HICP-inflation (%) | KP nov. 2004 | 7,8 | 3,3 | 2,8 | 2,5 |

KOM okt. 2004 | 7,7 | 3,9 | 3,0 | - |

KP maj 2004 | 8,1 | 4,0 | 2,9 | 2,5 |

Offentlig saldo (% af BNP) 1 | KP nov. 2004 | -3,8 | -3,8 | -3,9 | -3,0 |

KOM okt. 2004 | -3,9 | -4,0 | -4,1 | - |

KP maj 2004 | -4,0 | -3,9 | -3,9 | -3,0 |

Primær saldo (% af BNP) 1 | KP nov. 2004 | -1,5 | -1,4 | -1,6 | -0,7 |

KOM okt. 2004 | -1,6 | -1,6 | -1,8 | - |

KP maj 2004 | -1,4 | -1,1 | -1,2 | -0,4 |

Offentlig bruttogæld (% af BNP) | KP nov. 2004 | 43,0 | 44,2 | 45,3 | 45,5 |

KOM okt. 2004 | 44,2 | 45,2 | 45,9 | - |

KP maj 2004 | 45,1 | 46,4 | 46,1 | 45,5 |

1 Den offentlige budgetsaldo og den primære saldo omfatter den indtægtsbegrænsende og dermed, alt andet lige, underskudsbegrænsende virkning af indførelsen af en selvfinansieret pensionssøjle i 2005 (anslået til 0,4 % af BNP i 2005, 1,0 % af BNP i 2006 og 1,1 % af BNP i 2007). Kilder: Konvergensprogram (KP), Kommissionens økonomiske prognose fra efteråret 2004 (KOM). |

[1] EFT L 209 af 2.8.1997, s. 1. De dokumenter, der henvises til i denne tekst, kan findes på følgende websted: http://europa.eu.int/comm/economy_finance/about/activities/sgp/main_en.htm.

[2] Revideret udtalelse fra Det Økonomiske og Finansielle Udvalg om stabilitets- og konvergensprogrammernes indhold og form, godkendt af Økofin-Rådet den 10.7.2001.

[3] KOM(2002) 668 endelig af 27.11.2002.

[4] Programmet indeholder ikke blot de påkrævede, men med nogle få undtagelser også de valgfrie informationer, der er omhandlet i kodeksen. Det præsenterer en bred vifte af supplerende data, hvilket letter analysen. Vurderingen hæmmes ikke, men der er stadig nogle (forholdsvis små) forskelle i forhold til Eurostats praksis med hensyn til de konsoliderede udgifter og forholdet mellem de offentlige indtægter og BNP i 2003 og endelig vedrørende klassificeringen af dele af det offentlige forbrug, især sociale naturalydelser, der ikke udgør en særskilt kategori. De øvrige valgfrie data, der mangler, er de nominelle effektive valutakurser for 2006 og 2007. Endvidere er den offentlige primærsaldo i dele af programopdateringen beregnet på grundlag af nettorentebetalinger.

[5] EFT L 209 af 2.8.1997, s. 1. De dokumenter, der henvises til i denne tekst, kan findes på følgende websted: http://europa.eu.int/comm/economy_finance/about/activities/sgp/main_en.htm.